作者:李曾伯
標題:沁園春
內容:大疏歸來，小阮適閒，喜同此時。問垂弧歷載，幾番遙祝，舉觴華旦，相會良希。頌以松椿，酌之椒柏，預卜明年百事宜。春猶淺，趁雪晴梅放，且和新詩。公雖厭直蘭闈。如正色朝端當寧知。看大廷諸老，爭推前席，吾家五祖，自有傳衣。暖律初回，要津立上，卿相時來皆可為。祈公壽，與東君不老，南極齊輝。